
Aeque  pauperibus  prodest,  locupletibus  aeque: 
Aeque  neglectum  pueris  senibusque  nocebit. 

I7on.  lib.  i , cp.  i . 


Maximi  momenti  argumentum  , Auditores  humanissimi  , quod  in 
hanc  tantam  sapientissimorum  virorum  frequentiam  hodierna  die  ad- 
ferre  statui , jubet  me  quadam  animi  securitate  publicam  hanc  lucem 
vestramque  omnium  exspectationem  sustinere.  Etenim  quum  rem  ab 
hominum  ingenio  inventam,  ab  usu  atque  solerti  experientia  compro- 
batam exponere  adgrediar  , eam  calamistris  inurere  absurdum  esset, 
dum  ornari  res  ipsa  neget  contenta  doceri.  Verum  cogitanti  mihi, 
quod  etiamsi  veritatis  clarissima  effulgeat  lux  , 6ummamque  universo 
hominum  generi  adferat  utilitatem , nunquam  tamen  desint  obtrecta- 
tores qui  tenebras  effundere  conentur  , quorumque  mens  avia  saepe 
erret,  operae  pretium  esse  videtur  hanc  ipsam  veritatem  interdum 
demonstrare , iterum  iterumque  commendare. 

Ita  se  res  habet,  sapientissimi  viri,  atque  illa  testis  temporum  histo- 
ria confirmat  omnes  veritates  omnibus  temporibus  atque  locis  pluribus 
obnoxias  fuisse  difficultatibus,  multisque  praejudiciis  obtenebratas,  non 
solum  apud  vulgus  ex  veritate  pauca , ex  opinione  multa  aestimantis , 
ut  ait  Cicero,  sed  etiam  apud  philosophos  j ita  ut  quamquam  veritates 
ipsae  sint  luce  meridiana  clariores  ac  veluti  oculis  subiectae,  spretae 
tamen,  diu  in  incunabulis  jacuerunt  atque  tarda  habuere  incrementa. 
Hoc  vero  de  novis  repertis  praecipue  evenire  solet,  quum  rerum  ini- 
tia obscuriora  semper  sint,  atque  ingenii  acumen  artes  omnes  protra- 
hat in  medium,  aetas  autem,  usus  atque  experientia  perficiant. 

Inter  veritates,  quae  multos  habuerunt  obtrectatores,  Vaccinae  insi- 
tionis inventum  numerari  debet,  quum  fatalis  error  adhuc  impediat 
quominus  in  lucem  immaculatam  caelestemque,  ut  ita  dicam,  prodire 
possit.  Vis  quaedam  summe  lethifera  de  repente  toto  terrarum  orbi  in- 
cubuerat ) per  novem  saecula  homines  morti  catervatim  dederat,  aeque 
pauperum  tabernas  regumque  turres  pulsando  urbes  vastaverat.  Mussabat 
tacito  medicina  timore,  quum  veluti  tutelaris  Deus  adparuit  vaccina 


♦ 


insitio,  atque  hoc  teterrimum  monstrum  proruit,  domuit;  vinctnmque 
alienis  post  tergum  nodis  super  inhumata  cadavera  stravit.  Verum  o 
fallaces  hominum  cogitationes!  o spes  inanes!  inter  triumphales  lau- 
ros funerea  iterum  crevit  cupressus.  Praejudicia,  quae  nonnisi  pronos 
vincuntur  in  annos,  tam  praeclarum  oppugnavere  inventum : hinc  ho- 
mines ratione  abutentes,  veritatem  tegere,  ignemque  veluti  aetherea 
domo  subductum  atque  gentibus  illatum,  funesto  cineri  supponere  ausi 
sunt:  hinc  exitiosa  lues  iterum  incubuit  terris; 

Semotique  prius  tarda  necessitas 

Leti  corripuit  graclum. 

Cum  hac  labe  adhuc  nobis  colluctandum  est;  rationis  ope  vincenda 
sunt  praejudicia  , quae  tantam  humano  generi  inferunt  cladem.  Hoc 
opus,  hic  labor,  praestantissimi  viri:  vestri  est  summopere  niti,  ne  vac- 
cinae insitionis  veritas  ultra  in  tenebris  jaceat,  sed  omnibus  elucescat 
atque  omne  mortalium  genus  clamet  tandem,  Io  triumphe. 

Vaccina  insitio  a Jennero,  summo  afflante  numine  inventa,  decimi 
octavi  saeculi  decus  atque  gloria,  contagium  variolosum  Arabia  ortum 
retudit,  pressit,  superavit.  Quot  neces,  quot  aerumnae  prius  hominum 
generi  illatae!  quot  victimae  humanae  huic  monstro  immolabantur ! quot 
infantes  ab  ubere  rapuit!  quot  innuptas  puellas  acerbo  funere  mersit! 
quot  juvenes  imposuit  rogis  ante  ora  parentum!  His  abstulit  formae 
praestantiam,  illis  oculos;  aliis  perturbata  mens  fuit,  aliis  memoria 
adempta:  hi  in  vesaniam,  illi  in  furorem  acti  fuerunt.  Quot  infirmitates, 
quae  febrium  cohors  ex  hoc  morbo  ortum  habuere!  Vos  Vos,  inquam, 
quotquot  adestis,  doctissimi  viri,  tot  tantarumque  aerumnarum  testes 
adhibeo.  At  sicuti,  sole  orto,  fugit  nox  atra,  quae  terram  magna  invol- 
vebat umbra,  ita  quum  vaccina  insitio  adparuit , tot  calamitates  atque 
infortunia,  absumpta  fuere:  ac  forma,  veneres,  cupidines,  salus,  robur 
aliaque  hujusmodi  bona  mortalibus  adfulserunt. 

Huic  inaestimabili  invento  homines  in  posterum  sanitatem  vitamque 
quamplurium  debebunt.  Fatali  enim  experientia  edocti  notum  com- 
pertumque  habemus,  omnes  homines  sive  insignes  sive  imos,  sine  aeta- 
tis discrimine,  serius  ocius,  variolae  arabicae,  morbo  nil  miseranti,  ob- 
noxios esse  debere:  ita  ut  de  illo  dici  possit  quod  Horatius  generatira 
de  morte  canebat: 

Omnes  eodem  cogimur:  omnium 
Versatur  urna , serius  ocius 
Sors  exitura. 

Haec  saeva  et  fatalis  morbi  necessitas  omnes  indiscriminatim  premit ) 
ita  ut  inter  multa  hominum  millia  vix  unus  immunis  et  sospes  evadat: 
ideoque  de  eo  soleat  praedicari  illud  poetae 

Rara  avis  in  terris  nigroque  simillima  cygno. 

Quod  si  interdum  nulla  funesta  exerit  symptomata , ea  tamen  est 
fere  semper  mali  vis,  ut  pestis  ad  modum  consideranda  veniat:  atmo- 
spherae  autem  status  tam  malignus  aliquando  ac  insidiosus  est,  ut 
omnes  pertimescant  ne  haec  lues  grassari  incipiat  populumque  univer- 
sum adterat  atque  pessumdet. 

Hisce  malis  nulla  ne  erit  medela  ? Per  ejusdem  morbi  inoculationem 
in  Thessalia  fortasse  ortam,  felici  mulieris  ausu,  ejus  lethifera  vis  fran- 
gebatur, pluriumque  funera  vitabantur:  sed  quamvis  morbo  morbus 
mitigaretur,  exitiales  hinc  et  illinc  oriebantur  febres,  et  huc  ferales 
et  illuc  extollebantur  interdum  cupressus.  Hinc  tot  inter  tempesta- 
tes, quae  vitae  naviculam  in  scopula  atque  sirtes  illidere  tentant,  adest 
veluti  anchora  salutis  omniumque  aerumnarum  aufugium , Jenneriana 
scilicet  insitio  : simplex  pro  certo  remedium,  sed  adeo  efficax  ut  a va- 
rioloso  morbo  liberet  atque  servet.  Hinc  mirari  satis  non  possumus, 
quod  remedium  tantae  constantiae  in  effectibus,  tantae  facilitatis  in 
administratione  nondum  ab  omnibus  admissum  fuerit.  Ubicumque  gen- 
tes banc  insitionem  amplexae  sunt,  illico  exitiales  epidemicae  vario- 
lae disparuerunt.  Nota  loquor,  immo  quae  ipse  ego  hisce  oculis  vidi, 
quum  toto  Italiae  regno  insitioni  huic  generali  praefectus,  omnes  urbes 
peragravi,  omnes  pagos  invisi,  ad  rura  omnia  accessi,  ad  domos  atque 
ad  omnes  casas:  felices  cuncti  qui  vaccinae  insitioni  subjecti  fuerunt! 
Amplae  atque  multis  incolis  florentes  provinciae  hoc  morbo  adfectae 
atque  vexatae,  statim  vaccinationis  ope  miraculi  adinstar  ad  pristinam 
sanitatem  reductae  fuerunt. 

Jam  saeculum  XIX  properabat  quintum  claudere  lustrum  ex  quo 
populi  felicissimae  dominationi  Austriacae  subditi,  nullam  perpessi  erant 
variolosam  epidemiam,  ita  ut  nostra  aetas  sobolem  produxerit  venustate 
atque  robore  praeslantissimam.  Hoc  praesidio  freti,  principes,  impe- 
riorumque optimates  rarius  in  vitae  discrimen  adducuntur.  Principis 

vero  ad  exemplum  totus  componitur  populus,  ac  proinde  omnia  cada- 
veribus repleta,  quae  mors  acervatim  sternere  solebat,  non  amplius 
videmus 3 nec  pastor  pecori,  nec  agricola  campis  deerit,  ita  ut  tetra 
haec  lues  civibus  urbes  exhaurire  in  posterum  non  poterit , dummodo 
homines  hoc  divinae  providentiae  munimine  utantur. 

Nihil  est,  ajebat  Cicero,  simul  inventum  et  perfectum;  ex  eo  quod, 
uti  subjungit  Quintilianus,  ad  nullius  rei  summam  nisi  praecedentibus 
initiis  pervenitur.  Perfectio  ipsa  suas  habet  phases  uti  sol  suas  macu- 
las: illa  etiam  quae  proficua  ab  experientia  jam  declarata  fuerunt,  suas 
habent  mendas;  ea  tamen  omnia,  veluti  utillima  reperta  atque  homi- 
num vitae  opportuna,  societas  retinet.  Nulla  res  consummata  est  dum 
incipit , scribebat  Seneca  Lucilio  suo  , in  hac  re  etiam:  quum  multum 
actum  erit  omnis  tamen  aetas  quod  agat  inveniet . . . Longe  semper 
a perfecto  fuere  principia. 

Massiliae  primum  anno  1823  species  quaedam  exanthematum  adparuit, 
quam  alii  varioloidis,  alii  variolarum  nomine  notarunt.  A Gallica  regione 
litora  maris  Mediterranei  ad  meridiem  versa  permensa  , Januam  usque 
pervenit;  atque  inde  regionem  Pedemonlanam  peragrans,  Langobar- 
diam  Mediolanumque  adgrediens  grassari  caepit  anno  1825.  Non  vac- 
cinati  primum  hasce  pustulas  contraxere,  deinde  quamplures  etiam  in- 
ter vaccinatos;  alii  denique  inter  illos,  qui  etiamsi  arabicas  variolas 
superaverint,  tamen  hoc  exanthema  in  semetipsis  receperunt. 

Morbus  hic  licet  esset  benignus,  licet  hujusce  exanthematis  forma 
nullatenus  confundenda  esset  cum  illa  veri  morbi  arabici,  tamen  pro 
variolis  habitus  fuit;  terrificumque  hoc  nomen  semel  pronunciatum  , 
ab  iis  statim  repetitum  est,  qui  timore  humano  generi  illato  veluti 
gaudent;  atque  ab  aliis,  qui  veluti  jocosam  imaginem  imitantes,  missas 
voces  reddunt  atque  Echo  fiunt,  quibus  juvat  aeque  ea  Horatii  carmina 
ingerere : 

O imitatores  servum  pecus  } ut  mihi  saepe 

Bilem , saepe  jocum  vestri  movere,  tumultus  ! 

Hinc  indictum  fuit  bellum  insitioni  vaccinae;  hinc  per  plateas,  at- 
que per  compita  vituperatum  fuit  hoc  praeclarissimum  inventum  : hinc 
pro  re  nata  hic  et  ubique  variolas  esse  adserebant,  neque  ullo  modo 
posse  vaccinatos  a morbo  praeservari;  hinc  lauri  a Jenneri  capite  vio- 
lenter detrahebantur,  atque  pauci  solummodo  qui  veritatem  semel 


admissam  facile  non  linquebant,  illustri  viro  honorem  adhuc  praesta- 
bant clamantes  : 

I,  decus  , i nostrum  , melioribus  utere  fatis. 

Quidam  vero,  qui  prudentiores  se  se  praeseferre  studebant,  vacci- 
nam insitionem  pro  dato  tantum  tempore  ab  arabico  morbo  salvos 
facere  adfirmabant;  quum  audaciores  sine  metu  praedicarent,  vaccina- 
tionem omnino  inutilem  evadere,  neque  aliquem  mortalium  ab  illa  ca- 
lamitosa labe  sospitem  posse  praestare.  At  quaenam  animis  vestris 
injecta  est  amentia?  quo  tandem  rapi  vos  patimini?  qua  de  causa  tot 
concives  perditum  ilis  saevientes  in  vestrum  genus,  ut  adversus  feras 
disparis  naturae  ? Libet  hic  exclamare  : 

Furor  ne  caecus,  an  rapit  vis  acrior? 

An  culpa?  responsum  date. 

Posteritatis , quam  hoc  salutari  praesidio  orbare  conamini , querelas 
criminationesque  non  pertimescitis  ? Habet  tamen  sua  sidera  humani- 
tas: sed  ut  ad  bonam  frugem  redeant,  vobis  hic  nunc  exponere  in 
animo  est  ea  experimenta,  quae  accurate  diligenterque  a me  et  ab  aliis 
instituta  fuere ; quaeque  hic  summati m numerabuntur,  ne  auribus  ve- 
stris illa  personet  sententia:  quidquid  praecipies , esto  brevis. 

Quae  omnia  experimenta  ad  hanc  metam  diriguntur  : 
i.°  Ut  vaccinae  efficacia  confirmetur. 

a.°  Ut  vaccinae  efficacia  confirmetur  contra  illos,  qui  virus  vacci» 
num  in  humanis  gentibus  diu  reproductum , enerve  et  fractum  esse 
credunt;  unde  novae  variolarum  causae. 

3.°  Ut  haec  efficacia  confirmetur  non  pro  decem^  aut  viginti  tan- 
tum annis  , sed  per  totum  vitae  curriculum. 

Neque  jam  festinabimus  inita  enucleare  pericula  , antequam  mentis 
acies  ad  hanc  cogitationem  revocetur , professores  relate  ad  hoc , in 
plures  incidisse  errores  ; sed  horum  errorum  insontem  esse  vaccina- 
tionem existimamus,  cui  absurdum  esset  ea  imputare  vitia,  quae  ho- 
minum incuriae  aut  insipientiae  propria  sunt.  Re  quidem  vera,  jam 
ab  exorsae  vaccinae  insitionis  tempore  usque  in  undecimum  huius 
saeculi  annum  , promiscue  apud  plures  artis  peritos,  vaccina  spuria 
sumebatur  pro  vera  : vel  etiam  vera  aderat  quidem  , et  eadem  peni- 
tus quoad  exanthematis,  pustulae  inquam  strictius , formam:  hoc  tan- 
tum intererat  discriminis,  quod  nimirum  localis  tantummodo  enasce- 

retur  irritatio.  En  tamen  id  contingere  videmus  ; tum  qui  ex  vac- 
cina spuria,  tum  qui  ex  vera,  sed  locali  laborarunt,  variola  corripiun- 
tur arabica.  Quid  mirum? Longe  semper  consilio  abfuimus,  et  mecum 
omnes  qui  aequo  pollent  judicio  abesse  debebunt  statuendi , spuriae 
ope  vaccinae,  arabum  tueri  variola.  Quod  autem  ferit  alterum,  ani- 
madvertendum sedulo  huc  venit:  ut  vaccina  suum  consequatur  effectum, 
et  ut  compages  organica  tuta  in  posterum  a labe  fiat  variolae  nuper 
dictae,  necesse  est  ut  reactionem  exerat  in  vaccinati  corporis  constitu- 
tione; secus  si  haec  reactio  non  observetur,  obtinet  idem  quod  ex 
arbore  parasita,  cujus  nullus  exeritur  effectus,  ex  quo  per  supra  adla- 
tam  contingit  legem,  quod  interdum  iterum  corpora  variolis  plectantur. 

Aliud  autem  minime  praetereundum  puto,  inconcinne  peractum, 
et  quod  illorum  nimis  auget  numerum , qui  vaccinationem  infir- 
mant: quae  scilicet  omnes  pustulares  eruptiones  ante  vaccinationis 
inventum  , suum  quaeque  singulae  per  nosologos  habebant  adsigna- 
tum  ordinem  , speciem  et  varietatem  ; mos  est  nunc  temporis  , 
quosdam  apud  medicos , eas  indiscriminatim  haberi  unum  idemque 
cum  variola  arabica,  et  aegros  commiscere  inconsiderate:  non  amplius 
pro  istis  varicella  existit  cum  suis  varietatibus,  non  amplius  morbilli 
pustulosi  aliaeque  hujus  generis  eruptiones.  Variola  totum  arabica;  va- 
riolosi  toti , ac  uno  eodemque  cubile  degentes.  Ingens  hoc  pacto  ubi- 
que locorum  ex  urbibus  et  pagis  ipsis  variolantium  cohors!  meis  ego- 
metipsis  oculis  in  nosocomiis  domibusque  nonnullis , hanc  sum  in- 
tuitus aegrorum  commixtionem  exlegem,  aerumnosam,  meisque  per- 
cepi auribus  parentum  obmurmurationes  de  disciplinis  sanitariis  per- 
peram ibi  absolutis.  Hoc  pacto  sunt  medici,  qui  ipsi,  vulgus  excitant 
lamentationes  increpantis  in  vaccinam  frustraneam:  sed  immerito  pae- 
nas  luit  vaccina  per  hanc  medicorum  hallucinationem.  Immerito  ite- 
rum redarguitur  vaccina  si  per  hanc  non  efficitur  ut  variola  sic  dicta 
modificata,  varioloides  inquam,  vaccinam  qui  subierit  insitionem  non 
corripiat.  Nonne  ex  varioloide  variola  ipsa,  semel  perpessa,  salvos  sem- 
per non  facit  ? Nonne  ipsamet  variola  eadem  non  jugiter  tuetur  va- 
riola? Vaccina  quoque  haud  melius  proficit.  At  quum  vaccinatio  vario- 
loidis  respectu,  eodem  se  habeant  tramite  ac  qui  variola  prorsus  ara- 
bieu  adgressi  jamdudum  fuere,  hoc  potiusquam  vaccinae  insitionis  vir- 
tutem enervare  arabicam  in  variolam  ipsam  , suspicari  melius  nos  du- 

cit7  num  varioloides  sit  potius  morbus  sui  generis.  Id  autumant  pro- 
fecto medicinae  cultores  quidam,  inter  quos  egometipse  recensendus  ve- 
nio , utpote  qui,  ex  propriis  usque  nunc  solerter  peractis  experientiis, 
hanc  sim  opinionem  amplexus.  Sed  redeam  nunc  quo  abivi,  inquam 
ad  experimenta,  et  brevi  iterum  de  hujusmodi  opinione  latius  sermo- 
nem habebo. 

In  hospitio  maternitatis  s.  Catharinae  Mediolani,  Augusto  mense  i8a5, 
dum  in  majori  Nosocomio  praedictae  urbis  congregabantur  omnes  qui 
variolosa  labe  adfecti  erant,  haec  instituta  fuere  experimenta,  legibus 
atque  sanitariis  disciplinis  rite  diligenterque  servatis. 

Duodecim  pueri,  quorum  varia  erat  aetas,  jam  a duobus  annis  vac- 
cinati  inter  expositos  selecti  fuerunt,  atque  inoculati  pure  a pustulis 
variolae  arabicae  illico  excerpto  ex  cujusdam  corpore,  qui  nunquam 
neque  variolis  laboraverat,  neque  vaccinam  exceperat.  In  utroque  brachio 
duo  insitiones  hoc  pure  factae  sunt. 

Duo  infantes,  qui  paucis  ante  diebus  e matris  alvo  exierant,  eodem 
modo  inoculati  sunt.  Hos  vero  deligere  placuit,  ut  certi  essemus  nun- 
quam eos  neque  variolis,  neque  vaccinae  subjectos  fuisse.  Haec  expe- 
rimenta atque  alia  ejusdem  generis,  quae  iu  posterum  innuentur,  com- 
parationis gratia  instituta  sunt. 

Praeter  duo  infantes  de  quibus  supra  sermonem  habuimus,  duo  adulti, 
qui  jam  variolis  laboraverant,  ita  ut  in  ipsorum  corporibus  laetae  obser- 
varentur cicatrices,  eodem  pariter  modo  tractati  sunt. 

Nemo  ex  duodecim  illis  vaccinatis,  aut  ex  aliis,  qui  variolarum  morbo 
jam  adfecti  fuerant,  hac  repetita  inoculatione  atque  contagio  correptus 
fuit.  Qui  vero  nec  variolis  nec  vaccinae  obnoxii  fuerant,  integram 
arabici  morbi  eruptionem  susceperunt. 

Ex  quibus  observationibus  conjicitur  haec  sententia , qua  nihil 
clarius,  nihil  evidentius  dari  potest 3 virus  vaccinum  primaevam  ser- 
vasse vim  atque  efficaciam;  ita  ut  absque  difficultate , absque  dubio 
nostrum  vaccinae  humorem  reproducentes  , quaslibet  insitiones  facere 
possemus,  ac  pro  comperto  certoque  habere,  nullas  amplius  variolas 
arabicas  consequuturas. 

Venio  nunc  ad  illos  qui  adserunt,  vaccinationem  solummodo  per  decem 
vel  viginti  annos,  nequaquam  vero  totius  vitae  curriculo,  humanum  genus 
ab  hoc  morbo  praeservare.  His  qui  veritatem  veluti  dimidiatam  tenere 
videntur  stimulos  addere  possumus,  ut  totam  denique  amplectantur  at- 
que repetere  illud  Horatii : 

Dimidium  facti,  qui  caepit,  liabet:  sapere  aude, 

Incipe. 

Interim  cum  istis  gratulamur  quod  si  totum  non  dant,  saltem  ali- 
quam concedunt  partem.  Sed  etiam  ab  hoc  errore  resipiscentur,  si  ad 
experimenta  a nobis  et  a pluribus  aliis  feliciter  instituta  adtenderint. 

Duodecim  personae  jam  a viginti  annis  vaccinatae,  sex  jam  a duobus 
et  viginti,  duo  a vigintiquatuor,  duo  infantes,  qui  nondum  neque  variolas 
nequevaccinain  passi  fuerant,  duae  mulieres  denique  annorum  quadraginta, 
quae  in  adolescentia  variolis  jam  detentae  fuerant  ; omnes  hisce  tenta- 
minibus subjecti  sunt,  ac  more  solito,  omnes  pure  varioloso  arabico  ino- 
culati kalendis  septembris  ejusdem  anni.  Ego  mernetipsum  huic  ino- 
culationi subjeci  qui  nunquam  variolis  adfectus  fueram,  et  in  Lango- 
bardia  primus  inter  vaccinatos  fui- 

Nemo  eorum  arabicae  contagium  variolae  contraxit,  neque  gravem 
casum  sustinuit,  si  excipias  quamdam  irritationem  in  aliquibus  punctu- 
ris cito  evanidis.  Hic  vero  animadvertendum  puto,  hanc  irritationem 
majorem  in  illis  fuisse,  qui  jam  morbum  variolosum  perpessi  erant;  ego 
etiam  incolumis  evasi;  ita  ut  hujus  experientiae  veritatem  vindicare 
possim  illis  Virgilii  verbis  . . . 

quorum  pars  magna  fui. 

Infantes  autem,  qui  nec  variolas  nec  vaccinam  perpessi  antea  fuerant, 
variolarum  eruptione  in  toto  corpore  correpti  sunt. 

Ex  quibus  omnibus  libeat  concludere,  hominem  vaccinae  ope , non 
solum  decem  aut  viginti  annis  praeservari,  sed  toto  ejus  vitae  tempore. 
Atque  hae  observationes  denuo  confirmant  tot  millena  experimenta  jam 
a me  instituta,  et  tot  alia  ab  aliis  praestantissimis  scriptoribus  relata , 
immunes  esse  omnino  a variolis  illos,  qui  vaccinationem  rite  experti  sunt, 
ut  clare  videre  est  in  meis  operibus  illo  tempore  editis  (a).  Hinc  Jen- 
nerianum  inventum,  veluti  generis  humani  palladium  considerari  debet. 
Quod  si  quis  hanc  fatalem  surripere  effigiem  atque  a nosocomio  veluti 
e sacrato  templo  evellere  auderet, 

Ex  illo  fluere  ac  retro  sublapsa  referri 
Spes  nostrae. 

Tum  corpora  humana  fatis  iterum  essent  permittenda,  mortis  for- 

(a)  Ossetvaz.  Prat.  sui  Vajuolo  vaccino , Milano  1800.  Trattato  di  Vaccinazione 
in  4“  con  figure  colorate,  Milano  1809. 


mido  atque  periculum  jugiter  obeundum.  Sed  procul  oh!  procul  este 
timores!  clamant  experimenta  nuper  exposita,  quibus  evidentissime 
demonstratur  per  vaccinationem  recte  institutam,  monstrum  hoc,  quod 
arabiae  finibus  ortum  multasque  permensum  regiones  , etiam  nostris 
incubuit  populis,  perdomitum  fuisse,  ita  ut  contra  hominum  vitam 
etiamsi  diuturna  sit,  Nestorisque  annos  compleverit,  furere  amplius  non 
possit.  At  ea  humani  ingenii  est  indoles  ut  nunquam  in  veritate  con- 
quiescat, immo  de  omnibus  dubitet,  ita  ut  illae  extiterint  pyrronista- 
rum  scepticorumque  sectae  atque  etiam  academicorum , qui  veritati 
bellum  indicerent,  vel  ejus  lumen  contegerent,  mundumque  atris  obnu- 
bilarent tenebris.  Oh  vacuae  deliria  mentis  ! oh  vana  sophorum  vel 
potius  sophistarum  somnia  ! 

Sed  aliud  non  minoris  momenti  argumentum  occurrit,  quod  examini 
subjiciendum  atque  accurate  observandum  censemus.  Haec  nova  ex- 
anthematum species  a qua  etiam  vaccinati  quam  plures  corripiuntur  et 
variolati , 

i.°  Est  ne  reapse  vera  variola  arabica? 

2.0  Est  ne  exanthema,  quod  solummodo  quamdam  habeat  adfinita- 
tem , ut  variola  modificata  adpellari  debeat? 

3. °  Est  ne  exanthema  sui  generis? 

4. Q  Est  ne  morbus  hybridus? 

Ilae  quaestiones  nondum  solutae  sunt:  adhuc  sub  judice  lis  est,  licet 
xloctissimi  viri,  licet  ii,  qui  in  arte  consenuerunt  plurima  scripserint. 
Inter  has  tenebras  quae  novum  expectant  solem,  quis  judicium  proferre 
audebit?  Ut  haec  revelentur  naturae  misteria,  repetitis  factis,  quatn- 
plurimis  experientiis,  iisque  bene  diligenterque  institutis,  opus  est.  Quod 
ad  me  spectat  iterum  iterumque  tentabo  atque  experiar  an  aetas  ali- 
quid nobis  aut  ad  scientiam  aut  certe  ad  diligentiam  adjiciat.  Patet 
omnibus  veritas,  nondum  est  occupata:  multum  ex  illa  etiam  futuris 
relictum  est:  optime  aiebat  Seneca  de  rebus  caelestibus  atque  terrestri- 
bus sermonem  habens.  Veniet  tempus  quo  ista}  quae  nunc  latent  in 
lucem  dies  extrahat , et  longioris  aevi  diligentia.  Ad  inquisitionem  tan- 
torum aetas  una  non  sufficit.  Veniet  tempus  quo  posteri  nostri  tam 
aperta  nos  nescisse  mirentur. 

Quam  veritati  conformia  sint  haec,  quae  de  caelestibus  rebus  quasi 
vaticinatus  est  Seneca  philosophus,  Kepleri,  Neutonii,  Cassinii,  Herschel- 

lii  aliorumque  recentiorum  astronomiae  peritorum  inventa  testantur. 
Quis  ergo  laetissimam  spem  non  fovebit,  fore  ut  hujus  novi  exan- 
thematis natura  pateat  penitusque  cognoscatur?  Quod  si  hominis  ratio 
caelum  adscendit,  fulmenque  Jovi  eripuit,  si  in  profundiora  terrae  vi- 
scera descendit  ut  metalla  rimaretur,  ac  praecipue  aurum  inrepertum 
et  sic  melius  situm,  quum  terra  celat,  argentique  venas  et  ferri  propter 
ista  nunquam  agentis  pacem,  nil  desperandum  neque  extimescendum 
quin  etiam  in  penitiores  corporis  humani  latebras  penetrare,  ac  novi 
hujus  morbi  naturam  deprehendere  atque  introspicere  queat.  Nil  mor- 
talibus arduum,  tempus  dummodo,  solertia,  experientia  suppetant. 
Plura  latent,  quae  tandem  aliquando  in  apricum  proferet  aetas,  quum 
e contrario  plura  nitentia  condet.  Vana  fortasse  evadet  querela  quam 
exui  Ovidius  fundebat : 

Tollere  nodosam  nescit  medicina  podagram  , 

Nec  formidatis  auxiliatur  aquis. 

Nil  inquam  desperandum,  recta  medicina  duce  atque  auspice.  Forsan 
et  haec  olim  meminisse  juvabit,  quum  post  varios  casus,  post  tot  discri- 
mina rerum  in  veritatis  portum  nos  omnes  delatos  mirabimur.  Verum 
ad  primam  quod  spectat  quaestionem  notandum  est,  novi  exanthematis 
pustulam  admodum  differre  a vera  arabum  variola,  tam  relate  ad  con- 
formationem quam  ad  processum.  Nam  pustulae  parum  extolluntur,  ne- 
que verum  pus  continent , atque  cito  exiccantur  priusquam  crustae  , 
illis  veri  variolosi  morbi  similes,  efformenlur.  Quamobrem  variola  vera 
arabica  haberi  nullo  modo  potest. 

Quoad  secundam  quaestionem  respondemus,  dari  posse  ut  novum 
exanthema,  variolae  arabicae  sit  adfine  et  forsan  ab  ista  progenitum  5 
sed  quomodo  hoc  factum  explicabimus,  si  per  variolae  arabicae  insi- 
tionem nunquam  modificata  producatur  variola  ? si  neque  contactus 
mediati  ope  neque  immediati  cum  corporibus  arabico  contagio  infectis 
haec  productio  obtineri  nequeat? 

Ad  tertiam  quod  attinet  quaestionem,  fatebimur  quamplura  adesse 
argumenta  quae  novum  exanthema  sub  nomine  variolae  modificatae 
pro  morbo  sui  generis  confirmare  valent;  etenim  si  hoc  exanthema 
veram  arabicam  variolam  non  esse  censemus,  si  variola  modificata,  se- 
metipsa  progigni  non  potest,  novum  exanthema  pro  certo  esse  debet 
sui  generis.  Neque  desunt  plures  tum  Angliae,  tum  Galliae  vaccinatores, 
qui  hanc  amplexi  sunt  opinionem. 

Relate  ad  hybridam  morbum,  seu  mixti  generis  ex  diversis  naturis, 
venia  mihi  detur  si  hujusmodi  rejicio  opinionem,  quum  constet  omnia 
hybrida  nequaquam  generare  , atque  in  nostro  casu  , etiamsi  semet- 
ipsum  non  generet,  alterum  tamen  producit  morbum,  qui  alium  pariter, 
sed  diversae  omnino  naturae  progignit , ita  ut  habeantur  hic  plures 
generationes,  ad  quas  exprimendas  novus  desideraretur  Horatius,  qui 
tam  concinne  humanam  sobolem  degenerem  pinxit: 

Aelas  parentum  pejor  avis  tulit 
Nos  nequiores,  mox  daturos 
Progeniem  vitiosiorem. 

Novum,  autem  exanthema,  quod  varioloidis  seu  variolae  modificatae 
nomen  obtinuit,  cujusque  haec  est  natura  ut  vaccinatos  premat  et  eos 
qui  jam  variolis  subjecti  fuerunt,  maximas  tenebras  variolarum  doctri- 
nae vaccinaeque  attulit.  Hinc  summa  ope  niti  decet  ut  e tanta  obscu- 
ritate aliquod  extollatur  lumen. 

In  primis  necesse  erat  experimentis,  et  repetitis,  statuere  ac  proinde 
agnoscere,  num  hoc  exanthema  revera  unum  esset  et  idem  cum  vera 
variola , vel  quid  aliud  adfine.  Hinc  ad  hoc  detegendum  sequentes 
institutae  sunt  periclitationes. 

Antequam  hae  enumerentur , necesse  est  a vobis  veniam  petere , si 
minutissimis  haereo  factis  circumstantiisque,  ita  ut  interdum  aliquo  vos 
adficiam  fastidio.  Fateor  locum  hic  esse  summo  lepore  cuncta  contin- 
gere atque  suaviloquenti  stilo  hanc  exponere  rationem,  quae  videtur 
tristior  esse ; sic  medentes  vel  mellis  liquore  vel  sachari  dulcedine 
amariora  legunt  pharmaca , ita  ut  aeger  veluti  ludificatus  perpotet  la- 
ticem recreatusque  valescat : 

Cos\  ali’  egro  fanciul  porgiamo  aspersi 
Di  soave  liquor  gli  orli  dei  vaso;. 

Succhi  amari  ingannato  intanto  ei  be ve , 

E dall’  inganno  suo  vita  riceve. 

Sed  quum  hoc  humeri  nostri  recusent,  quumque  non  ventosae  plebis 
suffragia  venemur,  sed  ab  hac  doctissimorum  hominum  frequentia  ad- 
probari  desideremus,  nullatenus  dubitandum  est,  quin  gravitas  utili- 
tasque materiae  venustati  elocutionis  veluti  supplere  possit.  Alacriter 
ergo  pergamus.  Quatuor  infantes  ? duodecim  pueri  vaccinati  variae 
aetatis,  et  duae  nutrices,  quae  jam  variolis  laboraverant,  hisce  expe- 

rientiis  instituendis  designatae  sunt:  die  decimaquinta  septembris  ejus- 
dem anni;  omnes  humore  a pustulis  excerpto  ex  quodam  vaccinato  ju- 
vene; qui  hoc  novum  exanthema  susceperat;  more  solito  insiti  fue- 
runt. Tum  variolati ; tum  vaccinati  nullam  experti  sunt  eruptionem. 
Quatuor  infantes  e contra,  omnes  praeselulerunt  pustulas  in  locis  illis 
solummodo  ubi  factae  fuerant  puncturae : sed,  quod  mirum  est,  pustulae 
istae,  quarta  ab  insitionis  die  adparuerunt,  et  sensim  creverunt  usque 
ad  decimam  diem,  qua  zona  herisipelatosa  eas  circumambiebat:  cae- 
terum  regulari  conformatione  praeditae  erant,  rotundae,  planae,  umbi- 
licatae, coloris  argentei  atque  hujusmodi  formae,  ut  omnes  ii,  qui  vide- 
runt et  experimentis  adfuere,  judicarent  ad  veram  vaccinam  pertine- 
re, nec  quocumque  pacto  induci  possent  ad  credendum  non  esse 
tales. 

Quum  harum  pustularum  formam  adeo  similem  inspexerim  illis,  quas 
vaccina  proferre  solet,  mihi  succurrit  operae  pretium  esse,  insitiones 
humore  ab  hisce  pustulis  reproducto  prosequi.  Hinc  binis  aliis  infanti- 
bus de  more  hunc  humorem  inoculavi. 

In  omnibus  puncturis  adparuerunt  pustulae,  atque  aliae  quatuor  vel 
quinque  has  circumambientes  supervenerunt  corymbi  adinstar ; denique 
post  tres  febris  dies  per  totum  corpus  variolae  eruperunt.  Quod  autem 
est  mirandum,  haec  pustularum  eruptio,  non  amplius  modilicatae  va- 
riolae, sed  verae  arabicae  formam  processumque  tenebat  ita  ut  omnia 
ejus  stadia  absolveret,  exceptis  tamen  aliquibus  pustulis,  quae  hinc  illinc 
veluti  figuram  vaccinae  praeseferebant. 

Ex  quibus  patet,  quod  etiamsi  variolae  modificatae  alias  sibimetipsis 
aequales  progignere  non  possint,  tamen  vim  habeant  veras  variolas  pro- 
ducendi in  quibusdam  circumstantiis,  quas  nondum,  ut  sat  est,  cogno- 
scimus. Hinc  optimo  consilio  providentique  ratione,  magistratus  saluti 
publicae  praepositi,  hoc  morbo  infectos  segregari  jubent. 

Quum  tanti  momenti  essent  haec  experimenta  tantaeque  utilitatis, 
illa  iterum  iterumque  repetere  curavi,  atque  eodem  tempore  confirmare 
an  variolae  modificatae  vaccinatos  et  vere  variolatos,  ab  hoc  eodem 
exanthemate  jimmunes  reddant.  Quatuor  pueri  aliquot  annis  vacci- 
nati, alii  duo  infantes  recens  exorti,  et  horum  infantium  nutrices, 
quae  jam  variolis  adfectae  fuerant,  modificatae  variolae  humore  ino- 
culatae sunt.  Ast  constantia  eadem  in  effectibus  observata  fuit,  locales 

namque  pustulae  vaccino-variolosae  ia  punctis  insitis  tantum  adpa- 
ruerunt;  et  alii  duo  infantes  quibus  hoc  virus  vaccino-variolosum  re- 
productum  insitum  fuit , generali  arabica  eruptione  adfecti  fuerunt. 
Quatuor  demum  pueri  vaccinati  cum  nutricibus  naturaliter  variolatis, 
nullum  morbum  exceperunt. 

Ergo  variolae  modificatae  et  arabicae7  inoculationis  ope;  vaccinati  et 
naturaliter  variolati  minime  obnoxii  sunt. 

Ergo  variolae  modificatae  adfines  sunt  variolae  arabicae  , licet  sibi— 
metipsis  aequales  minime  generent. 

Ergo  variolae  modificatae  nullo  modo  dici  possunt  morbus  hybridas. 

Variola  ergo  modificata  est  morbus  sui  genens , saltem  quo  ad  for- 
mam et  processum. 

Nunc  erat  observandum  et  experientiis  confirmandum  repetitis,  num 
istae  primae  eruptionis  pustulae  aeque  ac  illae  hujus  posterioris  im- 
munes  a novo  variolarum  adgressu  reddant  eos  , qui  ab  illis  infecti 
erant?  Quamquam  hoc  maximi  momenti  existimarem,  nolui  tamen  ho- 
sce  infantes  novis  subjicere  tentaminibus,  ex  eo  quod  a paucis  diebus 
inoculati  fuerant:  hinc  mihi  videbatur  hominem  homine  abuti  si  iterum 
eos  novis  torquerem  experimentis.  Alteri  idcirco  opportunitati  hoc  ten- 
tamen servavi.  Neque  aliunde  praetermittendum  est,  me  nunquam  mo- 
dificatam variolam  sponte  evolutam  in  illis  vidisse  , qui  nec  variola 
nec  vaccina  antea  gravati  fuissent.  Qua  de  causa  difficile  admodum  es- 
set aliquid  statuere  de  ejus  efficacia,  si  dubia  redditur  ipsius  existentia. 

Hic  et  nunc  de  meis  tantummodo  experimentis  sermonem  habui,  ac 
de  iliis  praesertim,  quae  in  infantibus,  novi  exanthematis  insitionis  ope, 
instituta  fuerunt. 

Tribus  annis  elapsis,  nova  se  se  praesetulit  occasio,  meas  iterandi 
experientias  atque  ea  inspiciendi,  quorum  veritatis  certum  me  reddere 
antea  nullo  modo  potueram. 

Sub  finem  anni  millesimi  octingentesimi  vigesimi  octavi,  variolae 
rursus  adparuerunt.  Arrepta  occasione,  ea  institui  experimenta  compa- 
rativa, quae  antea  perficere  nequiveram,  tum  brevis  temporis  causa,  tum 
quod  erat  nimis  recens  prior  inoculatio  ut  secunda  slatim  subsequeretur. 
Sex  fuerunt  infantes  novo  exanthemate  inoculati , qui  localem  eruptio- 
nem vaccino-variolosam  experti  sunt  anno  1825,  atque  alii  quatuor 
qui  humore  vaccino-varioloso  insiti  fuerunt,  ex  quo  eruptionem  variolae 


i6 

arabicae  contraxere.  Necesse  erat  nos  certos  recidere  de  hujus  novae 
variolae  efficacia  in  praeservandis  iis  a morbo  arabico,  qui  jam  illo 
humore  infecti  fuerant,  ut  proinde  nobis  daretur  certitudo  , illos  ino- 
culatos humore  vaccino-varioloso  reproducfco  in  infectis  a variola  mo- 
dificata atque  morbo  arabico  correptos,  immunes  a novo  ejusdem  con- 
tagii adgressu  evadere. 

Quinque  igitur  ex  primis  supradictis  infantibus,  atque  tres  alteros 
ex  posterioribus  , novis  experimentis  cum  variolis  arabicis  , subjicere 
placuit.  Duo  infantes,  qui  nondum,  neque  vaccinam  neque  variolas  per- 
pessi fuerant  , aliis  veluti  comparativae  experientiae  socii  adsume- 
bantur  , addebanturque  horum  nutrices  jam  a viginti  quatuor  annis  et 
alteri  quatuor  jamdiu  vaccinati  , inter  quos  duo  a quinque  lustris. 

Huic  novae  comparatae  inoculationi  aderant  etiam  quaedam  mu- 
lieres, quae  a juvenilibus  annis  variolas  obierant.  Omnes  arabico  pure 
inoculati  fuerunt , omnesque  evasere  : infantes  autem  duo  qui  vacci- 
nam et  variolas  nunquam  receperunt,  eruptione  generali  variolosa  cor- 
repti sunt. 

Haec  experimenta,  quibus  rursus  demonstratur,  variolas  arabicas  nullo 
modo  posse  vaccina tos  iterum  adficere,  neque  contra  illos  contagiosam 
vim  exerere,  qui  variolis  modificatis  inoculati  sunt  et  solummodo  vac- 
cinae ad  modum  pustulas  locales  habuerunt , vel  qui  humore  pustu- 
larum localium  reproducto  inoculati  sunt,  ex  quo  oritur  eruptio  gene- 
ralis arabica , haec  inquam  experimenta  , hujusmodi  sunt,  ut  ex  ipsis 
erui  possit  corollarium  valde  proficuum:  quod  scilicet  interdum,  illis  in 
locis  ubi  variolosa  saevit  lues  , et  vaccinae  praesidium  praesto  non  sit, 
variolae  possint  inseri  modificatae,  dummodo  sit  aliquis  bene  vaccinatus, 
qui  a variolis  correptus  fuerit.  Cavendum  tamen  est,  ne  hoc  nisi  aliqua 
jwemente  necessitate  agatur,  atque  diligenter  observandum,  quando 
inoculatio  institui  debeat,  ne  humor  ab  aliis  quam  a vaccinatis  vario- 
loide  correptis  eruatur,  neque  ab  istis  rursus  hauriatur  virus,  insitionis 
causa  novis  vicibus  repetendae;  secus  enim  variolae  de  novo  arabicae 
reproducerentur. 

Ad  hanc  doctrinam  illustrandam  plura  alia  atque  varia  instituta  fuere 
experimenta,  atque  varicella  praesertim  ej usque  species  cum  variolis 
arabicis  et  modificatis  comparatae  sunt.  Sed  vestra  abuterer  patientia, 
sapientissimi  viri,  si  istas  etiam  experientias  hic  referre  adgrederer.  Quod 

si  vita  suppeditet,  in  altero  opere  quod  perficere  conabor  atque  in  Iu» 
cem  edere,  haec  omnia  fusius  exponam,  quum  hanc  materiem  veluti 
uberiorem  senectutique  utiliorem  seposuerim. 

Interim  tenendum  est  corollaria,  quae  ab  experimentis  variola  mo- 
dificata institutis  deducuntur,  valde  proficua  summique  esse  momenti, 
utpote  ea  quae  demonstrant  hoc  exanthema,  contagiorum,  quae  usque- 
dum  cognoscuntur,  minime  habere  naturam.  Etenim  nec  inoculationis 
ope,  neque  contactu  sive  mediato  sive  cum  iis  immediato,  qui  hoc 
morbo  infecti  sunt , nunquam  in  vaccinatis  semetipsum  reproducit  , 
quum  tamen  isti  vaccinati  et  variolati,  interdum  et  nescimus  adhuc 
quo  modo,  ab  hoc  eodem  exanthemate  corripiantur. 

Haec  omnia  clarescent  diuturna  observatione,  quae  nunquam  sit  in- 
termissa. Quaedam  enim  veritates  stalim  se  se  offerunt  , dum  aliae 
antequam  e tenebris  erumpant,  multos  quaerunt  annos  atque  etiam 
spatiosa  saecula,  utpostea  longaeva  vetustas  forsitan  eas  involvat,  adhuc 
res  et  nomina  delens ; ita  ut  patrum  reperta  seri  non  videant  nepotes. 

In  argumento  de  quo  hic  agitur,  maxima  requiritur  diligentia  in  in- 
spiciendis tot  tantisque  phaenomenis.  Etenim,  si  in  iis,  qui  nec  vaccinam 
nec  variolas  passi  sunt,  hoc  exanthema  inoculetur,  vel  cura  habeatur 
ut  ipsi  cum  illis,  qui  ab  isto  correpti  fuerunt  contactum  teneant,  exan- 
thema nunquam  semetipsum  reproducit,  neque  variolam  gignit  ara- 
bicam,  sed  alia  tumescit  pustula,  quae  nil  commune  habet  cum  va- 
riola modificata  vel  arabica.  Pustula  autem  a modificato  humore  repro» 
ducta  in  illis,  qui  nullatenus  vaccinati  fuerunt,  arabicum  morbum,  ge- 
neralem scilicet  eruptionem , progenerat. 

Inter  phaenomena,  quae  quidem  extra  ordinem  dici  possunt,  quae- 
que ex  meis  eruuntur  experimentis  , illud  solummodo  non  est,  quod 
morbus  arabicus  modificatas  variolas  nullo  modo  producat:  verum 
mnabilius  etiam  atque  etiam  videtur  nos  latere,  quomodo  oriatur  hoc 
exanthema,  et  nos  insuper  latere,  si  insitio  hoc  humoi'e  reproducto 
fiat , quomodo  morbus  arabicus  progignatur. 

Haec  duo  phaenomena  acri  judicio  perpendenda  sunt  ab  omnibus 
naturae  scrutatoribus,  qui  in  experientiis  progredi  debent,  neque  prae- 
cipites se  agere  inter  praejudicatas  opiniones,  sed  contra  eas  pugnare, 
atque  facta  omnia  ad  trutinam  revocare;  sicut  enim  in  fabrica,  si  prima 
regula  prava  sit,  si  normae  angulus  non  rectus,  tota  moles  mendosa  fit 

atque  corruit,  pari  modo  in  naturalibus  scientiis,  si  prima  judicia  falsis 
atque  mendacibus  regulis  nituntur,  fugit  veritas,  ac  non  nisi  errores 
nobis  obtruduntur.  Quod  si  simplices  ac  veluti  praecipites  non  erunt 
experientiae,  sed  accuratae,  clarae  saepiusque  repetitae ; si  neque  prava 
proferantur  judicia,  tandem  aliquando  maximi  momenti  argumentum, 
contagiorum  scilicet  genesis , illustrabitur. 

Post  tot  disquisitiones,  post  tot  facta,  post  tot  denique  experimenta, 
erit  ne  quispiam,  qui  adhuc  de  vaccinae  efficacia  dubitet  ad  praeservan- 
dos homines  a varioloso  contagio  ? 

Omnes  enim  objectiones,  quibus  vaccinam  labefactari  conantur,  rationi 
cedunt  atque  experientiae.  Et  quaecumque  sint  judicia,  qualescumque 
sint  opiniones,  compertum  probatumque  fuit,  illis  omnibus  in  locis  ubi 
hae  variolae  adpa ruerunt,  caeteris  paribus,  eo  magis  naturaliter  vario- 
latis  quam  vaccinatis  exitiales  fuerunt;  ex  quo  major  etiam  elucet  ne- 
cessitas ut  vaccina  per  totum  orbem  proferatur  et  rite  continuetur  ad 
arabicum  morbum  omnino  eliminandum.  Quare  ideo,  quum  hoc  ho- 
minum inventum  tanta  infirmitati  suppeditet  solatia  et  adiumenta  tanta, 
ceu  aliquod  per  se  sacrum,  atque  instar  tutricis  aegidos  considerandum. 
Quod  si  Romani  civica  corona  donabant  illos,  qui  civem  periculo  summo 
incolumem  praestitissent,  quaenam  fuit  Jenneri  felicitas  ut  multis  salutem 
daret,  pluresque  jam  morti  proximos  ad  vitam  revocaret?  Ob  servata  tot 
hominum  millia  dignus  censendus  est,  non  solum  querna  fronde,  sed 
triumphali  lauro  redimiri.  Nam  si  generalis  in  orbe  reddatur  vaccina- 
tio, variolae  monstrum  excederet,  evaderet,  erumperet,  neque  amplius 
de  hoc  morbo  sermo  esset,  ni  opportunitas  suaderet  ejus  aerumnas 
atque  tot  millia  hominum  quondam  neci  data  menti  objicere. 

Sperare  juvat  fore  ut  utillimi  hujus  inventi  perficiendi  gloria  posteris 
non  servetur;  apud  quos  gravissima  nobis  inureretur  dedecoris  nota,  si 
hunc  campum  veluti  inaratum  sentibusque  obductum  relinqueremus. 

Agite  ergo,  sapientissimi  viri,  extollite  animos,  noctes  atque  dies  con- 
tendite ut  hoc  inventum  perficiatur;  et  quodcumque  superest  aevi , 
Jennerianae  insitioni,  quae  humanitati  summopere  accepta  est,  iinmo 
pretiosa,  dicate.  Dum  principes  contra  hostes  bella  gerunt,  vos  contra 
morbos  belli  ciete  fluctus,  ac  peculiari  modo  contra  variolosutn  conta- 
gium, neque  unquam  absistite  aut  arma  abjicite  , morbosum  germen 
priusquam  radicitus  sit  evulsura,  populisque  tranquilla  adrideat  se- 
renitas. 

Ad  hoc  praestantissimum  facinus  omnes  conspirent  auctoritates 
sive  politicae  sive  ecclesiasticae , ut  denuo  tandem  quod  erat  in  vo- 
tis obtineamus , publicam  scilicet  privatamque  salutem.  Vos  idcirco, 
doctissimi  naturae  scrutatores,  domum  redeuntes  strenue  agatis  , atque 
eloquenti  vestra  oratione  , principes,  gubernatores,  magistratus  omnes 
inducantur  ad  sanciendas  leges  atque  disciplinas , quibus  vaccinam  am- 
plectantur populi , foveant,  tueantur.  Hujus  inventi  praesidio  fultae 
gentes,  omnes  integras  animi  dotes  servabunt,  nec  non  formam , robur 
corporisque  incolumitatem,  ab  omnibus  damnis  immunes  praestabunt. 
Hinc  regna  atque  imperia, civium  multitudine  florentissima,  in  posterum 
laetam  dabunt  sobolem,  atque  ad  aetatem  usque  perducent  adultam  : hinc 
omnes  et  principes  et  optimates  et  cives  ab  hoc  lethifero  servati  morbo, 
tantique  beneficii  et  compotes  et  memores  divinam  providentiam  bene- 
dicent et  celebrabunt,  quodJennerum  veluti  humani  generis  servatorem 
dederit.  Hujus  viri  jam  mortui  fama,  quam  propter  egregium  meretur 
inventum,  per  gentes  omnes  diffusa  vivit  et  ad  caelum  tollitur,  uti 
illorum  perdurat  celebritas,  qui  inventis  frugibus,  excultis  artibus, 
humanitate,  doctrina,  legibus  optime  de  hominibus  meriti  sunt.  /Equum 
est  Jennero,  qui  tam  clarus  erit  postgenitis,  erigi  simulacrum,  in  cujus 
basi  inscribatur  : Humani  generis  sospitatori.  Quod  si  edax  vetustas  , 
aquilo  praepotens,  aut  ignis,  aut  ferrum  poterunt  fortasse  hoc  diruere 
monumentum  , indelebile  erit  nomen  vitabitque  Libitinam. 

Sed  jam  finis  sit,  praestantissimi  viri;  neque  enim  licet  ultra  ve- 
stram urgere  comitatem  humanitatemque.  Concludamus  itaque  aliquas 
Ciceronis  sententias  usurpantes:  Parandum  est  atque  id  optimum  ju- 
dicandum 3 quod  est  sapientissime  atque  evidentissime  constitutum. 
Quod  enim  evidentia  demonstrat  3 ratio  humana  suadet  3 humanitas 
exposcit 3 religio  probat 3 observatio  experientiaque  confirmat  atque  in 
tutum  ponit , refellere  nisi  stulte  non  licet. 

